BIRŠTONO SAVIVALDYBĖS
JAUNIMO REIKALŲ TARYBOS
POSĖDŽIO PROTOKOLAS
2020 m. gruodžio 16 d.

Posėdžio pradžia – 13.00 val., pabaiga – 14.00 val.
Posėdžio pirmininkė – Dovilė Adamonytė.
Posėdžio sekretorius – Deivis Slavinskas, jaunimo reikalų koordinatorius.
Susitikimo metodas – „Zoom“ vaizdo konferencijų platforma.
Dalyvavusių Tarybos narių sąrašas patvirtinamas elektroniniu būdu:
· Dovilė Adamonytė
· Gabrielė Kamarauskaitė
· Austėja Suchockaitė
· Kristina Šalčiūtė
· Helmanas Lik
· Deivis Slavinskas

DARBOTVARKĖ
1. 2020 m. ir 2021 m. SJRT veiklos planai pandemijos sąlygomis. Pranešėja – Dovilė Adamonytė. 
2. Jaunimo organizacijų ir su jaunimu dirbančių organizacijų veiklų ir renginių įtraukimas į 
2021 m. Savivaldybės biudžetą. Pranešėjas – Deivis Slavinskas.
3. Ko labiausiai trūksta jaunimui šiuo laikotarpiu? Pranešėjai – Dovilė Adamonytė, Helmanas Lik, Austėja Suchockaitė, Gabrielė Kamarauskaitė.
4. Verslios Lietuvos steigiamo Spiečiaus Birštono kultūros centre klausimas. SJRT pozicija šiuo klausimu – ar nesikirstų su Birštono kultūros centro veiklomis, ar tai būtų reikalinga ir naudinga Birštono jaunimui? Pranešėjas – Deivis Slavinskas.
5. Facebook paskyros „Birštono jaunimas“ vizijos ir planų aptarimas, tinklalaidžių partnerių paieška. Pranešėjas – Deivis Slavinskas.
6. SJRT nuostatų siūlomi pakeitimai dėl neaktyvių narių pakeitimo. Pranešėja – Dovilė Adamonytė.
7. Kiti klausimai.

Jaunimo reikalų tarybos pirmininkė Dovilė Adamonytė informavo, kad į posėdyje dalyvauja 5 iš 7 tarybos narių, kvorumą turime, todėl būtų galima posėdį pradėti.
Tarybos nariai bendru sutarimu pasiūlė pradėti posėdį.
1. SVARSTYTA. 2020 m. ir 2021 m. SJRT veiklos planai pandemijos sąlygomis. 
Tarybos pirmininkė Dovilė Adamonytė pasiūlė Deiviui Slavinskui pasisakyti šiuo klausimu. 
Jaunimo reikalų koordinatorius Deivis Slavinskas konstatavo, kad dėl pandemijos ir karantino paskutinį pusmetį SJRT negalėjo vykdyti dalies numatytos veiklos – išvažiavimų, renginių, kontaktinių susitikimų ir pan. Pasiūlė ateinantį pusmetį planuoti taip pat – tik nuotoliniai susitikimai, be kontaktinių veiklų. 
Dovilė Adamonytė pasiūlė numatyti diskusijas ir atvirus posėdžius „Zoom“ platformoje. 
Tarybos nariai plačiau diskutavo dėl šio pasiūlymo. Išsakytas poreikis suorganizuoti susitikimą su Birštono gimnazijos parlamento naujais nariais, su Atviros jaunimo erdvės jaunimu ir Birštono jaunimo klubo nariais. Buvo pasiūlyta suorganizuoti bent 2 SJRT posėdžius ir kitus susitikimus nuotoliniu būdu per ateinančius pusę metų, o likusį pusmetį planuoti pagal situaciją. Šios korekcijos bus įrašytos į SJRT veiklos planus. 
Helmanas Lik papildomai iškėlė klausimą dėl Vasario 16-osios renginio organizavimo esamomis sąlygomis. Buvo pastebėta, kad negalima laukti vasario mėn. sprendimo priėmimui, kadangi pasiruošimas prasideda jau gruodžio mėn. Helmanas Lik iškėlė idėją, kad galima suorganizuoti didesnį maršrutą, renginio dalyvius išskirstyti laike, kad būtų laikomasi karantino reikalavimų. O medaliai dalyviams būtų atsiųsti paštu. Išreikšta nuomonė, kad po švenčių jaunimas labai norėtų išeiti į „kiemą“. Jei karantino taisyklės bus sugriežtintos, tuomet renginio išlaidos bus nuostolingos. 
Dovilė Adamonytė išsakė idėją, kad blogiausiu atveju, šis renginys galėtų būti nukeltas į vėlesnį laiką.
NUTARTA:
1. Suorganizuoti bent 2 SJRT posėdžius ir kitus susitikimus nuotoliniu būdu per ateinančius pusę metų, o likusį pusmetį planuoti pagal situaciją. 
2. Pakoreguoti pagal patektas pastabas Savivaldybės jaunimo reikalų tarybos į SJRT veiklos planą.
2. SVARSTYTA. Jaunimo organizacijų ir su jaunimu dirbančių organizacijų veiklų ir renginių įtraukimas į 2021 m. Savivaldybės biudžetą.
Deivis Slavinskas pranešė, kad iki 2021 m. sausio 5 d. Birštono savivaldybei ir Jaunimo reikalų departamentui turės paruošti biudžeto planus jaunimo ir su jaunimu dirbančių organizacijų veikloms finansuoti. Buvo paprašyta atsiųsti visus savo planus ir ketinimus Jaunimo reikalų koordinatoriui, kad būtų uždokumentuoti jaunimo poreikiai ir iniciatyvos, o gauti finansai paskirstyti atitinkamai. 
JRT nariai pažadėjo pranešti visiems suinteresuotiems ir atsiųsti reikalingą informaciją. 
NUTARTA. Atsiųsti Jaunimo reikalų koordinatoriui, iki metų galo, pasiūlymus dėl Jaunimo organizacijų ir su jaunimu dirbančių organizacijų veiklų ir renginių įtraukimo į 2021 m. Savivaldybės biudžetą.
3. SVARSTYTA. Kokiu veiklų labiausiai trūksta jaunimui šiuo laikotarpiu.
Austėja Suchockaitė kalbėjo, kad jaunimui šiuo metu labiausiai trūksta bendravimo – terpės savirealizacijai, tokios kaip koncertai, renginiai. Taip pat motyvacijos. Austėja Suchockaitė  taip pat išsakė idėją rengti renginius, žaidimus, diskusijas nuotoliniu būdu. 
Helmanas Lik pažadėjo pasiteirauti Birštono jaunimo klubo narių, kas jiems būtų įdomu, nes kol kas Atviros jaunimo erdvės (AJE) organizuojamuose renginiuose dalyvių labai mažai. 
Dovilė Adamonytė pasiūlė atlikti jaunimo nuo 14 m. apklausą šiuo klausimu. 
Tarybos nariai palaikė šią idėją, bet Deivis Slavinskas pasidalijo patirtimi, kad apklausą padėtų surengti pats jaunimas, siekiant išvengti klaidų. 
Dovilė Adamonytė iškėlė mintį paprašyti gimnazijos mokinių parlamento pasiūlyti klausimus apklausai.
Helmanas Lik pastebėjo, kad viską reikia suorganizuoti kuo greičiau, pradedant sausio mėn. pradžia. 
Tarybos nariai plačiau aptarė iškeltą pasiūlymą. Diskusijos pabaigoje buvo pasiūlyta, nieko nelaukti ir jau sausio 4 dieną organizuoti nuotolinį posėdį su gimnazijos mokinių parlamento aktyvu. 
Deivis  Slavinskas pasiteiravo, ar Birštono jaunimas nežaidžia MMO žaidimų, susijusių su internetine socializacija, bet buvo atsakyta, kad tikrai ne. 
Buvo svarstyta, ar yra likusi galimybė, nepažeidžiant karantino taisyklių, saugiai organizuoti mažus susitikimus Birštono jaunimo atviroje erdvėje, bet buvo vienbalsiai patvirtinta, kad tai nėra įmanoma.
NUTARTA. Suorganizuoti 2021 m.  sausio  4 d. nuotolinį posėdį su gimnazijos mokinių parlamento aktyvu ir išsiaiškinti, kokių veiklų labiausiai trūksta jaunimui šiuo laikotarpiu bei kartu su parlamentu inicijuoti apklausą.
4. SVARSTYTA. Verslios Lietuvos steigiamo Spiečiaus Birštono kultūros centre klausimas. SJRT pozicija šiuo klausimu – ar nesikirstų su Birštono kultūros centro veiklomis, ar tai būtų reikalinga ir naudinga Birštono jaunimui.
Dovilė Adamonytė pasitikslino, ar visi susipažino su jos siųstu „Spiečiaus“ projekto pristatymo dokumentu, ir padarė trumpą įžangą ir paprašė jaunimo atstovus taryboje pirmuosius išsakyti savo poziciją.
Gabrielė Kamarauskaitė pasidalijo patirtimi apie „verslumo pamokas“ mokykloje, kurioje dirba, kad tai viena laukiamiausių moksleivių pamokų, kurių nenorima praleisti net dėl pramoginių klasės išvykų. Tarybos narės nuomone, jaunus žmones verslumas labai domina. Gabrielė Kamarauskaitė priminė, kad JRT jau kalbėta, jog verslumo mokymas yra reikalingas Birštone, todėl nemato priežasčių, kodėl nepasinaudojus tokia galimybe. 
Austėja Suchockaitė kalbėjo, kad „tai kas nauja, greičiausiai, gerai“, bet iškėlė klausimą, dėl patalpų pasirinkimo – Birštono kultūros centre vyksta Meno mokyklos užsiėmimai, nors vietos ir trūksta. Ji, kaip Meno mokyklos mokinė, nenorėtų prarasti dar vienų patalpų – būtų sunku įsivaizduoti pamokas be šios erdvės. 
Kristina Šalčiūtė paklausė apie Kultūros centro poziciją šiuo klausimu ir jai buvo atsakyta, kad jiems tai nėra priimtina. Komunikacija nebuvo pilnavertė, kadangi galutiniai reikalavimai skiriasi nuo to, kas buvo iš pradžių kalbėta. 
Helmanas Lik papasakojo, kad Kultūros centras vykdė veiklą ir karantino metu – nuolatos vyko filmavimai internetinėms transliacijoms.
Deivis Slavinskas pasiteiravo, kur numatyta perkelti Meno mokyklos klases.
Helmanas Lik išsakė nuomonę, kad Savivaldybės administracija nėra apgalvojusi situacijos nuosekliai ir kad vėliau pasiūlyti kompromisai neišsprendžia problemos. Išvardijo patalpų situaciją Birštone. Jis, kaip jaunas verslininkas, nemato projekto „Spiečius“ sukuriamos ženklios pridėtinės vertės.
Dovilė Adamonytė pakvietė žiūrėti optimistiškiau ir pasidalijo patirtimi, kad pirmojo karantino metu buvo sugalvota ir įgyvendinta nuostabių projektų. Ji priminė, kad yra didelis nedarbingumas Birštone ir kad tikrai reikalingos naujos savirealizacijos galimybės. 
Tarybos nariai plačiau diskutavo ar reikalingas verslumo palaikymas, nes tie, kurie išvystė savo verslą, tai padarė be tokių projektų, kaip „Spiečius“. Ar ne geriau išdalyti paskirtus pinigus jaunuoliams tiesiogiai verslų vystymui? Buvo išsakyta daug argumentų už ir prieš, bet buvo priminta, kad tai viena iš Savivaldybės funkcijų – užtikrinti verslo plėtrą ir kad šis laimėtas konkursas yra labai geras atspirties taškas. 
Gabrielė Kamarauskaitė priminė, kad panašios diskusijos apie Kultūros centro patalpas vyko ir anksčiau – buvo nenorėta įsileisti jaunimo, kad „nevaikščiotų svetimi žmonės“. Bet viskas vėliau susiklostė gerai. Tarybos narė išreiškė įsitikinimą, kad Kultūros centre tikrai yra erdvių ir kad tikrai visos neišnaudojamos. 
Dovilė Adamonytė kalbėjo, kad šiuo klausimu tikrai būtų galima diskutuoti ir kalbėti valandų valandas, tačiau dėl laiko stokos siūlytų balsuoti dėl šių dviejų klausimų ir išsakyti savo poziciją.
Tarybos pirmininkė Dovilė Adamonytė pakvietė balsuoti ir savo nuomonę išsakyti dėl pritarimo „Spiečiaus“ veiklai Birštone.
Balsavo:  „už“ – 4, „prieš“  – 0,  „susilaikę“ – 1.
Tarybos pirmininkė Dovilė Adamonytė pakvietė balsuoti ir savo nuomonę išsakyti dėl „Spiečiaus“ įrengimo Kultūros centro patalpose.
 Balsavo:  „už“ – 3, „prieš“  – 0,  „susilaikę“ – 2.
Nutarta: Palaikyti „Spiečiaus“ įkūrimo idėją Birštone su galimybe jį įrengti Birštono kultūros centro patalpose.
5. SVARSTYTA. Facebook paskyros „Birštono jaunimas“ vizijos ir planų aptarimas,  tinklalaidžių partnerių paieška.
Deivis Slavinskas kalbėjo, kadangi buvo išsakyta kritika, jog „Facebook“ paskyroje „Birštono jaunimas“ nepakankamai atsispindi, kad tai – Savivaldybės kuruojamas puslapis ir paskyros pavadinimas kertasi su „Facebook“ paskyros pavadinimu „Birštono jaunimo klubas“. Puslapio „Birštono jaunimas“ tikslas – teikti bendrą informaciją visai 14–29 m. jaunimo grupei, puslapį tobulinti dar yra kur – tiek bendradarbiavimo, tiek informacijos pateikimo kryptimis. Deivis Slavinskas pakvietė ne tik aktyviai teikti pasiūlymus, bet ir prisidėti tiek prie puslapio, tiek prie Birštono tinklalaidžių kūrimo. 
NUTARTA. Išsigryninti paskyros „Birštono jaunimas“ koncepciją ir aktyviau teikti pasiūlymus dėl turinio kūrimo.
6. SVARSTYTA. SJRT nuostatų siūlomi pakeitimai dėl neaktyvių narių pakeitimo.
Dovilė Adamonytė iškėlė klausimą, primindama, kad yra neaktyvių JRT narių ir reikia rasti galimybių juos pakeisti. 
Helmanas Lik priminė, kad per praeitą posėdį šis klausimas jau buvo diskutuotas. 
Tarybos nariai pasiūlė iki 2021 m. sausio 4 d. susitikimo rasti geriausią sprendimą. 
Deivis Slavinskas teigė, kad JRT nuostatose jau yra numatytos narių pakeitimo galimybės, tačiau nėra aprašytos procedūros. 
NUTARTA. Apsvarstyti ir kitame posėdyje pateikti galimas procedūras dėl neaktyvių narių pakeitimo. 

